ועדת הכלכלה, כנסת 18, פרוטוקול מספר 463, 2011-02-22 10:30

כרמל שאמה-הכהן: בוקר טוב, אני מתכבד לפתוח את הישיבה.

כרמל שאמה-הכהן: על סדר היום תקנות מקורות אנרגיה (יעילות אנרגטית מזערית לנורה חשמלית לתאורת פנים במבנים), התשע"א-2010.

כרמל שאמה-הכהן: מי מציג את התקנות?

כרמל שאמה-הכהן: בבקשה.

זאב גרוס: התקנות האלה הן כעיקרון מהלך שאמור להביא את מדינת ישראל בצעדים דומים או בקו אחד עם מדינות העולם המפותחות בכל הקשור לנושא של יעילות אנרגטית בתאורה.

זאב גרוס: אנחנו מכירים הרבה מקומות בעולם שנקטו כבר בצעדים כאלה: אירופה, אוסטרליה וכו'.

עמיר פרץ: אירופה כולה?

זאב גרוס: הקהיליה האירופאית.

עמיר פרץ: תגיד לנו מדינות.

זאב גרוס: הקהיליה האירופאית, שפועלת לפי דירקטיבות אירופאיות, היא הלכה בכיוון הזה, כי התקנות האלה תואמות את הדירקטיבות האירופאיות; אוסטרליה, כמובן, לא עובדת לפי זה, כבר אסרה נורות ליבון; ארצות הברית, במקומות מסוימים יש להם תקנות דומות.

זאב גרוס: מה שביקשנו לעשות פה זה שיניים – אחד, אנחנו מביאים לכך שהחל מפרק זמן מסוים לא ניתן יהיה לייבא נורות ליבון לארץ, לפחות במתכונת המוכרת כיום.

לאה ורון: מהו פרק הזמן?

זאב גרוס: על-פי התקנות, זה ארבעה חודשים מהיום שהתקנות תיכנסנה לתוקף.

זאב גרוס: ברגע שהתקנות מתפרסמות ברשומות, ארבעה חודשים לאחר מכן כעיקרון יהיה אסור לייבא נורות ליבון.

עמיר פרץ: גם לייצר?

זאב גרוס: כן.

ניר ימין: וגם למכור או לשווק.

זאב גרוס: חבר הכנסת פרץ, הברנז'ה של התאורה מכירה את התקנות האלה לפחות שנה, אם לא יותר; התקנות האלה בתהליך עבודה ביחד עם סקטור התאורה ויחד עם איגוד לשכות המסחר לפחות שנה.

עמיר פרץ: מי זה הברנז'ה?

זאב גרוס: היבואנים- - -

עמיר פרץ: אני פתחתי אתמול עסק כזה, אז אני לא ברנז'ה?

זאב גרוס: זה פורסם לציבור.

זאב גרוס: אני מציין עובדה.

זאב גרוס: כמובן, מה שהוועדה תחליט בנוגע ללוחות הזמנים.

כרמל שאמה-הכהן: ברגע שאנו מאשרים את התקנות, מה אתה מצפה שיקרה בשוק?

זאב גרוס: קודם כל, החל מארבעה חודשים יפסיקו לייבא, ויש להוריד את נורות הליבון מהמדפים.

כרמל שאמה-הכהן: מה מביאים במקום?

זאב גרוס: יש נורות הפלורוסנטיות למיניהן, בתנאי שעומדים בתנאים מסוימים, שקבענו כאן.

כרמל שאמה-הכהן: יש נורות כיום שאין להם תחליף, לפי התקנות האלה?

זאב גרוס: נדמה לי שיש נורות מיוחדות, למשל, של חדרי ניתוח או דברים כאלה, שהתקנות האלה לא חלות עליהם.

כרמל שאמה-הכהן: יש נורות שהתקנות חלות עליהן, ולא נמצא להם תחליף בעוד ארבעה חודשים, שהוא חוקי?

זאב גרוס: אין, לדעתנו.

זאב גרוס: כל המגזר הביתי- - -

כרמל שאמה-הכהן: לא הוצגו בפניכם על-ידי אנשים מהברנז'ה, כמו שאתה קורא להם, או אחרים, נורות שאין להן תחליף בעוד ארבעה חודשים?

זאב גרוס: לא.

כרמל שאמה-הכהן: מה לגבי בית הנורה?

זאב גרוס: ישבנו עם סקטור התאורה ויחד עם איגוד לשכות המסחר לפני כשמונה חודשים או יותר.

זאב גרוס: העלו את הנושא הזה.

זאב גרוס: הטענה באותה תקופה היתה, שמכון התקנים לא יספיק לבדוק את גופי התאורה החדשים שיובאו.

זאב גרוס: התייעצנו עם מכון התקנים.

זאב גרוס: אמרו להם: אין להם כל בעיה - - -

עמיר פרץ: מה היחס היום בין היקף הייבוא להיקף הייצור המקומי, ומה, לדעתך, יקרה תוך ארבעה חודשים?

זאב גרוס: למיטב ידיעתי, אין ייצור מקומי בכלל.

זאב גרוס: החברה האחרונה שאני מכיר שייצר לפחות בארץ, שזו היתה חברת זיג, נסגרה לפני מספר שנים.

זאב גרוס: אין ייצור מקומי.

זאב גרוס: גם חברות ישראליות ששמות את שמן כיצרנים - הייצור הוא לא בארץ.

כרמל שאמה-הכהן: טוב.

כרמל שאמה-הכהן: נציג נכון התקנים, בבקשה.

צבי אגוזי: אין ייצור בארץ של נורות.

צבי אגוזי: יש ייצור בארץ של גופי תאורה, כמובן, אבל נורות – לא ליבון ולא פלורניות, לא מיוצרות- - -

עמיר פרץ: אם אני מחליף פלאפון, כל הזמן מאלצים אותי להחליף את המטען.

עמיר פרץ: אם מחליפים את הנורה, הם יצטרכו להחליף את כל מערך ההתאמה?

זאב גרוס: לאו דווקא.

צבי אגוזי: רק בחלק מהמקרים.

צבי אגוזי: יש נורות, שזה החלפה של אחד לאחד; יש נורות שצריך להחליף את כל החלקים הפנימיים, כדי להתאים לנורה החדשה.

עמיר פרץ: יש ניתוח, כמה זה בשוק?

זאב גרוס: לא עשינו את הניתוח.

כרמל שאמה-הכהן: השוק הביתי – בנורות הביתיות שכולנו מכירים, שמשתמשים, אם זה פלורוסנטים, אם זה נורות הליבון, יש תחליף מלא בעוד ארבעה חודשים גם לנורות וגם לבתים?

זאב גרוס: בהחלט.

עטר הלפרין: לא.

כרמל שאמה-הכהן: בבקשה.

עטר הלפרין: אני מנכ"ל ניסקו חשמל.

עטר הלפרין: אנחנו, בין השאר, מייצגים את אוסרם.

עטר הלפרין: יושבים פה גם נציגים של פיליפס.

עטר הלפרין: פיליפס ואוסרם וג'י מהווים 50 אחוז מייצור הנורות בעולם.

עטר הלפרין: אנחנו בעד, כמו גם אוסרם וכמו כל הענף הזה, שהרבה שנים מתעסק בזה, בעד יעילות אנרגטית ובעד חתירה אליה.

עטר הלפרין: כעיקרון, אנו בעד הפעלה של תקנות כאלה בארץ גם כן.

עטר הלפרין: אני מציין, שאם היינו מאמצים את הדירקטיבה האירופאית, שמר גרוס ציין אותה, החיים היו פשוטים, והדיון היה מאוד קצר.

עטר הלפרין: הבעיה היא שההצעה כמו שהיא פישטה את העניין בצורה מאוד גסה, ולא אפשרה הרבה מאוד הקלות שכל העולם ובעיקר באירופה מאפשרים אותן.

עטר הלפרין: לסבר את האוזן, אם נסתכל למעלה, ונסתכל על הגופים העגולים, שכל הכנסת מלאה אתם, לא יהיה בכנסת עוד ארבעה חודשים נורות לגופים האלה; אסור יהיה לשים פה גופות, אסור יהיה להביא אותם, לשווק אותם, למכור אותם.

עטר הלפרין: מה שכן, אפשר להזמין גוף אחר, שהיעילות האנרגית שלו – אגב, הנורות האלה, יש להם יעילות אנרגטית גבוהה ביותר: 60 לומן פר ואט, שזה יעילות אנרגטית מצוינת; יחסית לנורות הליבון, שציין מר גרוס, הן יעילות פי ששה או פי חמישה.

עטר הלפרין: כלומר יש לנו פה נורות שהן טובות מבחינת יעילות אנרגטית, שמשתמשים בהן בבתי חולים- - -

כרמל שאמה-הכהן: מה יקרה עם הנורות שלנו בעוד ארבעה חודשים?

כרמל שאמה-הכהן: הן מוחרגות מהתקנות או לא?

זאב גרוס: אני מתייחס לסוגיית הנורות שכאן מתייחסים אליהן.

כרמל שאמה-הכהן: הנורות האלה – אנחנו מאשרים.

כרמל שאמה-הכהן: האם בעוד ארבעה חודשים יהיה לנו אור חוקי?

עטר הלפרין: הנורות האלה זה נורות פיילים.

זאב גרוס: הדרישה שלנו כאן זה 70 לומנים פר ואט.

עמיר פרץ: אנחנו לא מבינים.

עמיר פרץ: תגיד לנו מה יקרה עם המנורה הזאת.

צבי אגוזי: שום דבר.

צבי אגוזי: נורות שמותקנות, כל זמן שלא נשרפת- - -

עמיר פרץ: נאמר שנשרפה אחת.

צבי אגוזי: צריך להחליף אותה.

עמיר פרץ: איך?

צבי אגוזי: במנורה חדשה.

עמיר פרץ: את הגוף?

עמיר פרץ: אז בשביל מנורה אחת, יצטרכו להחליף פה גופים בכנסת.

צבי אגוזי: לא את כולם.

עמיר פרץ: מי שיישרף, ברור.

זאב גרוס: חבר הכנסת פרץ, לא בטוח שזה לא רעיון טוב.

אלישע שפירא: כל נורה כזו שתישרף מחייבת החלפת גוף התאורה.

כרמל שאמה-הכהן: כלומר אין מחלוקת, שברגע שתישרף פה נורה או תישבר נורה, נצטרך להחליף גם את גוף התאורה.

זאב גרוס: אם אין נורה מהסוג הזה, שהיעילות האנרגטית שלה היא 70 לומן לוואט, כפי שקבענו, ועל זה גם אפשר לדבר, אם יש צורך בכך- - -

קריאות: - -

זאב גרוס: הדרישה הזאת היא דרישה התואמת גם את תקן 5281, שזה התקן לבנייה ירוקה, ואנו מאוד מקווים- - -

כרמל שאמה-הכהן: אנחנו מאוד בעד החיסכון; מצדנו, כמה שאתה יכול יותר לחסוך באנרגיה – אנחנו בעדך.

כרמל שאמה-הכהן: אנחנו רוצים להיות גם מעשיים.

כרמל שאמה-הכהן: אתה יכול לחלק לשתי קבוצות את התקנות – קבוצת מנורות, שאתה יודע בוודאות שיש תחליף מלא ברמת נורות בלי הצורך להחליף בתי נורה, ואם יש כאלה גם שאפשר להחליף בתי נורה בעלות אפסית, זה סיפור אחד.

כרמל שאמה-הכהן: אבל נראה לי שלהחליף – לכנסת אולי זה יש פחות בעיה, אבל אם זה בבית חולים זיו בצפת, למשל- - -

זאב גרוס: סוגי הנורות שיש שם, אפשר להחליף עם מתאמים.

כרמל שאמה-הכהן: איך פתרו באירופה את הבעיה הזו של בתי נורה?

עמיר פרץ: נתנו זמן – שנתיים, שלוש.

עמיר פרץ: לא ארבעה חודשים.

אלישע שפירא: דרגה A באיחוד האירופי, נתנו זמן עד 2017, להיערך לדרגה A – מה שדורשים כאן היום תוך ארבעה חודשים.

עטר הלפרין: ובאירופה התחילו את זה ב-2009.

עמיר פרץ: האם משרד התשתיות עשה בדיקות מלאי?

עמיר פרץ: עכשיו יש יבואן עם מלאי.

עמיר פרץ: אתה מעריך שהוא ימכור אותו תוך ארבעה חודשים?

עמיר פרץ: עשיתם סקר מלאים?

זאב גרוס: לא ספרנו מלאים.

כרמל שאמה-הכהן: זה פחות מטריד.

זאב גרוס: לפחות פעם אחת הקיץ, אם לא שלוש, מדינת ישראל באמצע היום צרכה יותר חשמל מאשר הכושר שלה לייצר.

עמיר פרץ: היית בא אלינו לפני חמש שנים – היינו שמחים לשמוע אותך.

יצחק וקנין: שאלה טכנית, רבותיי: יש היגיון – אתם רוצים ליצור מצב של חיסכון בחשמל בצורה משמעותית.

יצחק וקנין: אין ספק שזו מחשבה בריאה.

יצחק וקנין: השאלה, אם יש אפשרות לגזור גזירה על הציבור, שלא יכול לעמוד בה?

יצחק וקנין: אם אתם לוקחים את זה לארבעה חודשים, אין היגיון בארבעה חודשים להחליף את המערכות האלה.

יצחק וקנין: לא נראה לי שמסה כזו יכולה להתבצע כך.

זאב גרוס: אנחנו לא אוסרים את השימוש של דברים קיימים; אנחנו מדברים על ייבוא ושיווק.

זאב גרוס: אנחנו לא נכנסים לא לכנסת ולא לבית של אף אחד ולא למפעל ואומרים: הנורה לא מתאימה.

כרמל שאמה-הכהן: אבל נורה לא עובדת- - -

יצחק וקנין: אתה אומר בעצם, שבחנויות אסור יהיה למכור את הישן, אז אם נשרפה לי, אתה מחייב אותי כצרכן להחליף גם את בית המנורה בתוך שלושה חודשים.

זאב גרוס: בבית אין לך בעיה.

כרמל שאמה-הכהן: אני לא מבין - יש קטגוריה אחת, האם יש כזו, של נורות שלא מצריכות בהגדרה את החלפת בית נורה, אלא רק את הנורה?

זאב גרוס: כן, כמעט כל הנורות בבתים.

כרמל שאמה-הכהן: על זה אין לי בעיה.

כרמל שאמה-הכהן: מה הבעיה, אם רק צריך להחליף את הנורה, לעבור לנורות אנרגטיות?

כרמל שאמה-הכהן: יש החלפות שדורשות החלפת בית הנורה.

זאב גרוס: אנחנו במשרד התשתיות החלפנו את כל הנורות אצלנו, ואנחנו עשינו זאת באמצעות מתאמים, כלומר גם העובדה שהנורה לא התאימה לנברשת הקיימת, יש מתאמים שאתה רק מכניס אותם ככה, ומחליף ככה את הנורות.

זאב גרוס: ואנחנו החזרנו את ההשקעה תוך שנתיים וחצי.

עמיר פרץ: מה שאתה אומר עכשיו, יכול לפעול נגדך, כי אם אני כצרכן, תשכנע אותי, ממילא אשתכנע.

עמיר פרץ: אתה צריך חוק, כי השכנוע שלך, כנראה, לא יהיה מספיק מוצלח, ואנחנו בעד החוק; אנחנו בעד שתוך פרק זמן סביר מדינת ישראל תהיה מדינה שהצריכה בכל התחומים תהיה צריכה כמה שיותר פחותה ממה שיש כיום.

עמיר פרץ: אנחנו בעדך, אבל תעשו את זה בתיאום.

עמיר פרץ: שבו עם האנשים, תגיעו אתם להסדרים, תפרסו את הזמן, שיהיה נורמלי.

דב חנין: זה לגמרי נורמלי.

דב חנין: לדעתי, זה מתון וצנוע.

דב חנין: תמשיכו לבזבז.

יוליה שמאלוב-ברקוביץ: למה המהירות הזאת?

כרמל שאמה-הכהן: איזה אחוז מהנורות מתאימות להגדרה שאמרתי לך, שלא מצריכות החלפת בית נורה בהגדרה?

עטר הלפרין: אני בשתי דקות יכול לעשות סדר: כולנו פה תמימי דעים בעד היעילות ובעד ההפעלה.

עטר הלפרין: נורות ליבון – כולנו בעד הפעלה מיידית של החוק, אין בעיה.

עטר הלפרין: זה הנורות הכי בזבזניות, וכולנו מסכימים שאפשר להחליף אותן תוך ארבעה חודשים.

קריאה: לא כולנו מסכימים.

עטר הלפרין: אני חושב שעל זה גם לשכות המסחר וגם כל אלה שהיו בדיונים מסכימים, ורוב היבואנים מסכימים – אלה נורות מאוד בזבזניות.

עטר הלפרין: לגבי כל הדברים, הכנסנו מספר תיקונים קלים, שמנסים להתאים אותנו למה שקורה באירופה.

עטר הלפרין: בסך הכול, אמרנו שקו של 60 לומן פר לוא בנורות פלורוסנטיות, שהוא קו מאוד יעיל, הוא יהיה הקו לשנים הקרובות, כדי שנתאים עצמנו למה שקורה בתעשייה העולמית.

עטר הלפרין: לכן אם תיקחו את ההקלות שבמכתב, זה בסך הכול הקלות הרבה פחות מקלות מאשר באירופה, להתאים עצמנו למה שקורה בעולם, מתוך כוונה לחסוך.

עטר הלפרין: עברנו סעיף-סעיף, בסך הכול יש שלושה סעיפים, כתבנו את ההחרגות הקלות שאנו מבקשים.

עטר הלפרין: אני חושב, כל התעשייה, גם התעשייה וגם רוב היבואנים הגדולים, תמימי דעים עם כך.

זאב גרוס: בתוך הטבלה הזו, משלוש הקטגוריות שמופיעות שם, שתיים מהן תואמות את הרצון – הראשון והאחרון.

זאב גרוס: הבתים- - -

עטר הלפרין: זה לא מדויק; יש החרגה קלה ב-1.

כרמל שאמה-הכהן: נעבור קטגוריה-קטגוריה.

כרמל שאמה-הכהן: בקטגוריה הראשונה, נורות ליבון ונורת הלוגן בהספק העולה על 60 ואט.

זאב גרוס: התוצאה המעשית של זה, זה איסור ייבוא למנורות ליבון.

זאב גרוס: הדרישות פה כה גבוהות- - -

כרמל שאמה-הכהן: אני שואל – לגבי הקטגוריה הראשונה, יש לכם הערות?

עטר הלפרין: כן.

עטר הלפרין: אנחנו מחלקים אותה לשניים – נורות ליבון, אנחנו מקבלים - לפחות רוב היושבים פה - מקבלים את הטענה, וזה הנורות הבזבזניות ביותר.

עטר הלפרין: בנורות הלוגן, עשינו החרגה קלה כדי לאפשר לתעשייה העולמית להתאים עצמה להלוגן.

עטר הלפרין: אלה דרישות של התעשייה העולמית, להתאים עצמה בתהליך מסוים.

עטר הלפרין: יש מספר החרגות, שכתבנו אותן בשניים-שלושה משפטים.

כרמל שאמה-הכהן: תן לי הערותיך בקשר לקטגוריה הראשונה.

עטר הלפרין: תירשם החרגה שמתירה נורות הלוגן בדרגת נצילות אנרגטית B ו-C עד ספטמבר 2015.

עטר הלפרין: החל מתאריך זה, נורות בדרגת C ייאסרו - זה כל ההחרגה שביקשנו.

דוד רודיק: הנוסחה בתקן זה עבור C.

דוד רודיק: זה מתיר נורות C, חלק מהנורות ב-C.

דוד רודיק: C מתחיל מ-60 אחוז.

דוד רודיק: אנחנו לקחנו חלק מה-C.

דוד רודיק: התחלנו מ-C.

עמיר פרץ: הנוסחאות זה נחמד.

עמיר פרץ: אתם צריכים לשבת אתם, לבוא הנה בהגינות, להגיד: עם זה הסכמנו, עם זה לא הסכמנו, ואז הוועדה תכריע במה שלא הסכמתם.

זאב גרוס: נתנו להם מה שהם רוצים.

יצחק וקנין: במקומכם אני הייתי מביא לפה את כל המוצרים, את הנורות, דוגמה 1 ו-2.

יצחק וקנין: אני צריך להבין את הדברים, ואני לא מבין פה על מה מדברים.

כרמל שאמה-הכהן: הדרישות שלכם מחולקות לשלוש קטגוריות.

כרמל שאמה-הכהן: לגבי הקטגוריה הראשונה, מהי?

כרמל שאמה-הכהן: הנורות הביתיות?

זאב גרוס: נורת ליבון.

זאב גרוס: הלוגן זה סוג של נורת ליבון.

זאב גרוס: בעיקרון, מעשית, אנו אוסרים את נורות הליבון, כי אף אחד לא מגיע לדרגה הזו של יעילות.

זאב גרוס: מבחינת הלוגן, אם נורת ההלוגן היא מעל 60 ואט, אנחנו מאפשרים נורת הלוגן שהוא דרגת יעילות C.

זאב גרוס: בדיוק מה שהם מבקשים.

כרמל שאמה-הכהן: אז אני חושב שאת הקטגוריה הראשונה אין מניעה לאשר.

עטר הלפרין: אם הוא מוסיף את ההערה הזאת, כי לפי התקן, זה לא מופיע.

עטר הלפרין: אני לא ראיתי את ההערה הזאת של C.

עטר הלפרין: שיכתוב שהוא מרשה C – אין לי בעיה.

כרמל שאמה-הכהן: C מותר, לפי מה שאתם אומרים?

דוד רודיק: כן.

עטר הלפרין: רק יצוין בבקשה.

כרמל שאמה-הכהן: מה הבעיה לכתוב את המילה C במפורש?

שבתי אלבוחר: לא רוצים להתייחס בצורה מפורשת כאן בתוספת, שאלו הערכים של משרד התשתיות הלאומיות, למה שנקבע בתקן עצמו.

שבתי אלבוחר: אנו מעדיפים לכתוב נוסחה, שמבטאת את הדרישות ואת האפשרויות לייבא- - -

כרמל שאמה-הכהן: הנוסחה פה שכתובה, W088 – זה נוסחה של C בוודאות?

עטר הלפרין: לא.

כרמל שאמה-הכהן: E זה עד 80 אחוז?

כרמל שאמה-הכהן: אני רואה פה את דרגת הנצילות C, שצריכה להיות בין 60 אחוז ל-80 אחוז, והנוסחה פה אומרת מתחת ל-80 אחוז.

כרמל שאמה-הכהן: מה הבעיה?

אברהם וייץ: בואו נלך לכיוון אחר – הדירקטיבה האירופאית משתמשת גם בנוסחאות לצורך בדיקה בלבד, אבל מחריגה הרבה מאוד שימושים, כי נורות, מאחר שהנוסחאות הן בקו ישר, עונות, והנורות אינן.

אברהם וייץ: אני רוצה להציג נורות, שנמצאות בכל בית בישראל, בכל אולם, בכל מקום, שבשלב המיידי, ללא היערכות, יופסק שיווקן.

אברהם וייץ: אין כמעט אולם, בית במדינת ישראל, שייאלץ תוך ארבעה חודשים להחליף גופי תאורה, כלומר מכניסים את המשק לכאוס.

אברהם וייץ: הנורות הפשוטות האלו, הלוגנים, לא עונות על הדרישות.

כרמל שאמה-הכהן: זה בדירוג C?

אברהם וייץ: חלקן.

אברהם וייץ: הרוב B.

כרמל שאמה-הכהן: B זה בסדר.

אברהם וייץ: שזה עובד לפי הנוסחה, ולכן באירופה הוציאו את זה לפי שימושים ולפי ואטים, ולא לפי הנוסחה.

אברהם וייץ: יש לנו בעיה גם להגיע למשפחה הבאה.

אברהם וייץ: נוסחה הרי נותנת בקו ישר.

אברהם וייץ: מצד שני, הנורות אינן פועלות בקו ישר; נורה של 10 ואט לעומת נורה של 20 ואט לא תיתן כפול 2, וזו הבעיה שאנחנו רוצים לפתור לאורך זמן, כי הדירקטיבה באירופה נתנה זמן עד 2015 ליצרנים להיערך.

כרמל שאמה-הכהן: מה אומרת הדירקטיבה באירופה לגבי נורת הלוגן, העולה על 60 ואט?

אברהם וייץ: הדירקטיבה באירופה החריגה X נורות, וכתבה במפורש.

אברהם וייץ: חלקן היא נתנה D עד זמן מסוים, אחרי זה נתנה C עד זמן מסוים.

כרמל שאמה-הכהן: כמה היא נתנה ל-C?

אברהם וייץ: עד סוף 2015.

כרמל שאמה-הכהן: זה נכון?

זאב גרוס: נושא הזמן אצלנו הרבה יותר דוחק, כי הקיץ - אין לנו חשמל.

יוליה שמאלוב-ברקוביץ: אבל לא מטילים מס על הציבור עכשיו, חדש, נוסף, שאומר שמעבר לזה שאתה צריך- - -

קריאה: לא בבית.

יוליה שמאלוב-ברקוביץ: אבל האדם מראה לכם שתי מנורות, שבמקרה אני משתמשת בהן בבית.

יוליה שמאלוב-ברקוביץ: מה אני אמורה לעשות?

זאב גרוס: כמה כאלה יש לך?

יוליה שמאלוב-ברקוביץ: כל הבית שלי כאלה, לצערי הרב.

כרמל שאמה-הכהן: אתה אומר שנורות הספוטים האלה, לא אוכל להחליף אותן בחדשות?

דוד רודיק: יש לדים עכשיו שאפשר להחליף.

כרמל שאמה-הכהן: חבר הכנסת חנין, בבקשה.

דב חנין: תודה, אדוני.

דב חנין: אני מאוד מצטער על הכיוון שהדיון הזה לוקח, כי קודם כל, מדינת ישראל צריכה להחליט מה היא רוצה לעשות, ואיך היא רוצה להתנהל.

דב חנין: אם מדינת ישראל רוצה להתחיל להתקדם לכיוון של חיסכון באנרגיה, ויש לו משמעות סביבתית, ויש לו משמעות בריאותית, ויש לו משמעות כלכלית- - -

יוליה שמאלוב-ברקוביץ: כולנו בעד זה.

דב חנין: עד שזה מגיע לפרטים.

דב חנין: זה מזכיר לי, אדוני היושב-ראש, את הדיון שהיה בכנסת על חוק אוויר נקי.

דב חנין: כולם היו בעד חוק אוויר נקי, ואז התכנס הדיון, ואמרו: כולנו בעד חוק אוויר נקי, חוץ מסעיפים 1, 2, 3, 4, 5, 6, אבל חוץ מזה אנחנו בעד החוק.

דב חנין: זה בדיוק העניין.

דב חנין: כאן בא משרד התשתיות, ומנסה להתחיל ללכת בדרך של שינוי.

דב חנין: דרך של שינוי כרוכה בכאבים ובעיות וקשיים וצריך להסתגל, גם קצת בכסף.

דב חנין: אגב, לכל הדברים יש פה פתרונות, מאוד זולים.

דב חנין: זה גם חיסכון בכסף; זה חוסך הרבה כסף לטווח הארוך, אבל בחלק מהדברים כן יצטרכו מתאמים, אז יצטרכו מתאמים, ומה שיצטרכו להחליף, יצטרכו להחליף.

דב חנין: אנחנו צריכים להתחיל ללכת בדרך הזאת.

דב חנין: אי-אפשר הרי גם לעשות שינוי וגם לא לעשות שינוי.

דב חנין: מה שאנחנו דורשים ממשרד התשתיות זה תעשו שינוי, אבל בלי לעשות שינוי.

כרמל שאמה-הכהן: לגבי נורת הספוט שהראית לי, שהיא פופולרית, כמה ההספק שלה?

אברהם וייץ: תלוי.

כרמל שאמה-הכהן: עד 60 אין לנו בעיה.

עטר הלפרין: אנחנו מסכימים על 99 אחוז מהדברים.

עטר הלפרין: נורות הליבון – רוצים שייצאו.

עטר הלפרין: ההקלות שאנחנו רוצים הן הקלות שכך נוהגת אירופה.

עטר הלפרין: אנחנו לא רוצים יותר הקלות מאירופה.

כרמל שאמה-הכהן: הציגו פה משרד התשתיות, ואנחנו מכירים את זה מדיונים אחרים, שיש לנו בצורת של אנרגיה בישראל, ויכול להיות שב-2012 מישהו ידליק חשמל, ולא משנה איזה נורה תהיה לו, ולא יהיה חשמל באותו רגע.

עטר הלפרין: אבל ההקלות הן מזעריות, יחסית, שביקשנו ומדברות על יעילות אנרגטית מאוד גבוהה.

עטר הלפרין: אם יפעילו את ההקלות האלה, השוק ייכנס להוצאה של מאות-מיליוני שקלים בהחלפת גופי תאורה.

עטר הלפרין: נתנו לכם פה דוגמה.

כרמל שאמה-הכהן: עוד לא הגענו לזה.

כרמל שאמה-הכהן: הנורה הזו כלולה?

עטר הלפרין: זה בפלורוסנטים.

עטר הלפרין: בהלוגנים, אם הוא טוען שזה C, אנחנו לא ראינו בנוסחה שזה C- - -

כרמל שאמה-הכהן: הוא הראה לי.

כרמל שאמה-הכהן: הראה לי דרגת נצילות, יש פה טבלה.

עטר הלפרין: אז שירשום C.

כרמל שאמה-הכהן: רשם את זה כנוסחה, והנוסחה ברורה.

כרמל שאמה-הכהן: C אומר שזה דרגת נצילות של בין 60 אחוז ל-80 אחוז.

כרמל שאמה-הכהן: הנוסחה שלו פה אומרת בבירור שכל עוד הנצילות היא קטנה מ-80 אחוז, זה המבחן.

עמיר פרץ: שירשום בסוגריים.

זאב גרוס: יש גם בעיה נוספת, מבחינה משפטית, ככל שאנחנו מתייחסים לדבר שמופיע בתקן ספציפי – לא שאנחנו מעתיקים את הנוסחה, כי זו נוסחה אמפירית.

זאב גרוס: יש כיום, ונתקלנו בזה מול משרד המשפטים, יש כיום דיון בבית המשפט, שלא קשור לנושא הזה, הנושא של זכויות יוצרים.

עדנה הראל: זה לא קשור לעניין של ייצוג C.

עדנה הראל: אתה יכול לכתוב C.

עדנה הראל: אין מניעה משפטית שתכתוב C.

כרמל שאמה-הכהן: אז נוסיף את המילה C.

כרמל שאמה-הכהן: גמרנו קטגוריה 1.

שבתי אלבוחר: צריכים להגדיר מה זה C, ואז צריכים התייחסות ישירה לתקן פה בתוספת.

שבתי אלבוחר: נראה לי גם שאולי עדיף להימנע.

שבתי אלבוחר: הנוסחה היא נוסחה של משרד התשתיות הלאומיות, זה פתוח לכל אחד שלוקח את התקנות לעיין בהן.

שבתי אלבוחר: מה ש-C, זה לא יהיה ברור בדיוק על מה אנחנו מתכוונים.

כרמל שאמה-הכהן: אתה משאיר את הנוסחה.

עדנה הראל: אני לא רואה מניעה מבחינה משפטית לאזכור חלופי; זה לא במקום אלא בצד, ולכן יש נוסחה ברורה, שפתוחה לכל.

עדנה הראל: מי שרוצה כעניין חלופי, לצורך העניין, צריך לקנות את התקן כדי לדעת מהו C, אז הוא יעשה זאת.

עדנה הראל: אבל יש לו חלופה שלא מחייבת.

כרמל שאמה-הכהן: בבקשה.

כרמל שאמה-הכהן: קטגוריה שנייה, על איזה נורות מדובר?

דן עפרוני: אני מחברת קצנשטיין אדלר, שמייבאת את נורות - - - , ואני מנהל טכני שנים, ובקי ובקשר עם מנהלי המוצר בחו"ל.

דן עפרוני: אני רוצה להציג כמה עובדות: אחת, אין ייצור של נורות בארץ.

דן עפרוני: כל מה שנכנס זה על בסיס ייבוא.

דן עפרוני: הדירקטיבה האירופאית הכתיבה ליצרני התאורה, לחברות המובילות בעולם, לוח זמנים עד סוף 2016, אפילו 2017, להיערך עם מוצרים שיתמכו בדירקטיבה, כלומר אני בקשר עם המדענים של פיליפס, והם עכשיו נערכים – אתם מודעים למצוקת חומרי גלם בעולם - הם מחפשים עכשיו חומרי גלם ומפתחים טכנולוגיה כדי להמציא מוצרים שתומכים בדירקטיבה, וניתן להם זמן, ספטמבר 2015 או 2017, והם עושים את זה ומפתחים, ומחלקות הפיתוח שם עובדות.

דן עפרוני: למעשה, אחרי שישלימו את הפיתוח, הם מסבים את קווי הייצור- - -

כרמל שאמה-הכהן: זה לא מעניין אותנו.

כרמל שאמה-הכהן: יש היום נורות חלופיות או לא?

דן עפרוני: לא.

אברהם וייץ: יש נורות שהדירקטיבה החריגה עוד יותר.

כרמל שאמה-הכהן: אני מדבר על קטגוריה 1.

כרמל שאמה-הכהן: יש תחליף או אין?

עטר הלפרין: המשפט לגבי C מקובל על כולנו, נכון?

עטר הלפרין: אז נעבור הלאה.

יוליה שמאלוב-ברקוביץ: אם באמת הייצור עצמו באירופה הוא עד 2016, ואנחנו לא מייצרים מנורות, מאיפה מביאים אותן?

זאב גרוס: דברים מסוימים לא יהיו.

זאב גרוס: ליבון, למשל, לא יהיה.

יוליה שמאלוב-ברקוביץ: אז בוודאות אני צריכה להחליף את בית המנורה?

דן עפרוני: מעבר לגוף התאורה עצמו, לפעמים את צריכה להחליף את כל התשתית עד הלוח.

יוליה שמאלוב-ברקוביץ: יש לי תחושה, אדוני היושב-ראש – זה לא נושא שאני מתמחה בו, אבל מהתחושה שלי, יש פה רצון של משרד התשתיות, שמקובל על כולנו.

יוליה שמאלוב-ברקוביץ: אנחנו בהחלט רוצים לחסוך אנרגיה, אבל יש לי משהו באוויר, שלא מוצא חן בעיני, כאילו מין רפורמה, שמישהו חייב להעביר עכשיו, וכל השאר פחות מעניין.

יוליה שמאלוב-ברקוביץ: אני לא מקבלת תשובות, ואני חושבת שכדאי להחזיר אותן.

יוליה שמאלוב-ברקוביץ: אני לא מבינה מה החיפזון.

יוליה שמאלוב-ברקוביץ: אם אנשים פה אומרים שהנורות האלה יגיעו לשוק עד שנת 2016, ואנחנו קונים אותן שם, אלא אם כן מחליטים עכשיו שמקימים מפעל גדול במדינת ישראל של ייצור נורות, כמו שמשרד התשתיות רוצה.

יוליה שמאלוב-ברקוביץ: דבר שני, כשאתם מדברים על חיסכון באנרגיה, ואתם מחליפים את הנורות האלה, האור בחדר, יש לי זכות, שיהיה לי מספיק אור בחדר?

זאב גרוס: לכן אנו דורשים את הדרישות שלנו מבחינת היעילות.

זאב גרוס: לומן זה טהור, והוואט זה ההספק, כלומר אם יביאו, מה שהרבה אנשים היו רוצים להביא, שזה B ו-C, שזה 20 לומן לוואט, את לא תראי, ואם אנחנו שמים 70 לומן לוואט ודורשים את זה, תדליקי את האור ותראי.

זאב גרוס: הרעיון הוא שאנחנו מחפשים נורה שנותנת כמות אור מספקת, סבירה מול ההספק, גם להיות חסכוני וגם יעיל, כדי שהאדם שבחדר ומסתכל- - -

יוליה שמאלוב-ברקוביץ: כי אני מבינה שהייצור הוא עד 2016.

זאב גרוס: יש גם היום.

כרמל שאמה-הכהן: יוחנן בורנשטיין, המשרד להגנת הסביבה, בבקשה.

יוחנן בורנשטיין: תודה.

יוחנן בורנשטיין: כמובן, אנחנו תומכים בתקנות האלה, ללא שום הסתייגות.

יוחנן בורנשטיין: מעבר לזה, יש חוסר עצום במדינת ישראל באנרגיה.

יוחנן בורנשטיין: בקיץ האחרון השתמשנו בגנראטורים, ושרפנו סולר וכל דלק מזהם אפשרי כדי שיהיה חשמל במדינת ישראל.

יוחנן בורנשטיין: אני לא יודע מה יהיה בקיץ הקרוב, אבל זה לא יהיה הרבה יותר טוב.

יוחנן בורנשטיין: אנחנו חייבים התייעלות אנרגטית כמה שיותר מהר.

כרמל שאמה-הכהן: על זה יש הסכמה.

כרמל שאמה-הכהן: אנחנו רוצים עכשיו חומר לגבי הנורות.

יוחנן בורנשטיין: נאמר פה, עד 2016, 2017.

יוחנן בורנשטיין: אם משרד התשתיות היה לוקח את כל הדירקטיבה, היינו טיפה יותר מחמירים, כי 2016 ו-2017, זה גם יורד ההספקים של הנורות.

יוחנן בורנשטיין: כלומר מ-100 ל-60, ל-50, ל-30 ול-7 ואט.

יוחנן בורנשטיין: משרד התשתיות לקח פה את ה-60 ואט, ואפילו קצת הקל.

יוחנן בורנשטיין: לכל דבר יש עלויות.

יוחנן בורנשטיין: מדינת ישראל צריכה לעמוד בזה.

יוחנן בורנשטיין: אין אנרגיה, אנחנו נושמים אוויר מזוהם, וחבל על ההתמהמהות הזאת.

כרמל שאמה-הכהן: תודה.

כרמל שאמה-הכהן: בבקשה.

קורנל לוסטיג: אני יועץ לנושא של עיצוב ובריאות.

קורנל לוסטיג: אני רוצה לקבוע שלתאורה החסכונית יש מחיר בריאותי.

קורנל לוסטיג: משום מה, כל מי שמתעסק עם תאורה וחיסכון בתאורה הם מהנדסים, ואין מודעות לעולם שלם שמתרחש, שאומר בעצם שלתאורה החסכונית במיוחד יש מחיר בריאותי.

דב חנין: לא לכולה.

דב חנין: יש תאורה חסכונית במיוחד שיש לגביה ספקות, אבל אדוני מדבר כאילו כל התאורה החסכונית- - -

קורנל לוסטיג: סליחה, אני מבקש שהפן הבריאותי יהיה חלק בשיקולים, כי במקרה הכי טוב למשרד התשתיות, אפשר לומר שמנורות זה עניין של איכות חיים, ונורות זה בפירוש עניין של איכות חיים.

קורנל לוסטיג: אני לא חושב שמישהו ילך למסעדה מוארת בהלוגן, וישלם סכום מסוים, וגם תיתנו לאנשים לבחור, איזה סוג תאורה הם שמים, כי זה עניין של איכות חיים.

קורנל לוסטיג: יהיו אנשים שירצו לסבול מכל מיני בעיות שיתבהרו, זה בסדר, יהיו אנשים שלא ירצו.

קורנל לוסטיג: תאפשרו לאנשים לעשות את זה.

קורנל לוסטיג: הפן הבריאותי – אני מבקש שיהיה במכלול.

עמיר פרץ: מה סוג התחלואה?

קורנל לוסטיג: שינה, דרך מלטונין, כבר האינטרנט, יש גל שלם שהולך- - -

יצחק וקנין: אני לא מבין מה אתה אומר.

קורנל לוסטיג: האור הלבן שאנחנו רואים מורכב מתדרים.

קורנל לוסטיג: יש תדר, במיוחד התדר הכחול, שמשפיע על מלטונין, שזה הורמון בסיסי, שמשפיע על כל הפעילות המחזורית בגוף, ובפרט על שינה.

קורנל לוסטיג: כשיש לנו מלטונין, נרדמים; כשאין לנו מלטונין, מתעוררים.

קורנל לוסטיג: כשיש לנו מלטונין, ושמים תאורה פלורינית, חלק ממנה, ואפשר לדבר איזה סוג תאורה, יהיו הפרעות שינה.

קורנל לוסטיג: אז לפחות שיחד עם החוק, יהיה חוק או משהו שיברר את ההשפעות ברמה הלאומית על החלפת התאורה.

קורנל לוסטיג: אני מבקש שזה יהיה חלק מהשיקולים.

קורנל לוסטיג: עוד דבר – יש הרבה דרכים לצמצם את עלות החשמל.

קורנל לוסטיג: אני חושב שמודעות, זה עובד, שליטה, זה עובד.

קורנל לוסטיג: יש בעיה עצומה של הצפה אורית.

קורנל לוסטיג: אנחנו חיים כאן, היינו יכולים לחיות במשהו חצי תאורה, ולא היינו מרגישים שום הבדל.

כרמל שאמה-הכהן: משרד הבריאות נתן דעתו?

דוד רודיק: משרד הבריאות פרסם את עמדתו לפני כמה חודשים.

דוד רודיק: מי שיושב רק 30 ס"מ ליד הנורה יכול להיפגע באיזו צורה.

דוד רודיק: נורות הפלורוסנט זה כבר 50-60 שנה שמשתמשים בהן, זה לא חדש.

דוד רודיק: בכל העולם משתמשים בהן.

קורנל לוסטיג: חדרי שינה זה דבר חדש.

כרמל שאמה-הכהן: משרד הבריאות ראה את התקנות האלה?

דוד רודיק: העברנו במכתב.

כרמל שאמה-הכהן: אין לו הערות?

דוד רודיק: לא קיבלנו הערות, ואפילו פרסמו את העמדה שלהם - --

כרמל שאמה-הכהן: תודה.

כרמל שאמה-הכהן: חבר הכנסת פרץ.

עמיר פרץ: אדוני היושב-ראש, אנחנו שומעים כאן עמדות, ואני חושב שכל הדיון הזה לוקה בחסר, כי נראה לי שהכיוון נכון – כולנו תומכים בו.

עמיר פרץ: אל"ף, אני מציע שאף אחד לא ישלה את עצמו, שאם התקנות יתקבלו, ב-2012 אין לנו בעיות חשמל.

עמיר פרץ: אני מקווה שאתם לא מנסים לומר שבעקבות התקנות האלה החיסכון בחשמל יהיה כל כך דרמטי.

עמיר פרץ: זה תהליך ארוך, אנשים לא ייכנסו למין טירוף מערכות של החלפת כל הדברים המאירים בביתם.

עמיר פרץ: בנוסף, יש מדיניות, לפי מיטב ידיעתי, מקריאה בתקשורת כזאת או אחרת, שכדי להיכנס לתהליך כזה גם העמידו תקציבים.

עמיר פרץ: היו מקומות שחברת החשמל הלאומית שלהם החליפו נורה תמורת נורה, ומי שמימן את זה, זה חברת החשמל.

עמיר פרץ: במקום שהיו תקלות של החלפת מתאמים, מישהו לקח אחריות על עצמו.

עמיר פרץ: הרי סך הכול מדובר פה בכשל של המדינה.

עמיר פרץ: למה לא באתם עם התקנות האלה לפני שנתיים?

עמיר פרץ: למה לא לפני שלוש, כשכל אירופה עסקה בזה, ואתה אומר – כולם ידעו.

עמיר פרץ: יפה שידעו בתקשורת; הייתם צריכים להביא לנו תקנות.

עמיר פרץ: מדינת ישראל מומחית לפעול בתנאי חירום שהיא מייצרת.

עמיר פרץ: התפלת מים מתעכבת, אז עכשיו מתחילים ענייני מים, והכול נופל על הציבור; היערכות לגז וכו' – היושב-ראש עסק בזה.

עמיר פרץ: בסוף נכנסים למצב חירום, שוב הכול בכללי חירום.

עמיר פרץ: גם כאן אתם אומרים: שוד ושבר, הכול דחוף, הכול חירום.

עמיר פרץ: אילו הייתם מקיימים פגישות רציניות עם הפרטנרים שלכם, הינו מצמצמים את המחלוקות לנקודה אחת או שתיים, ואז היינו דנים בהן ומתמקדים בהן.

עמיר פרץ: לכן אני מציע ליושב-ראש לתת שבועיים, תקיימו דיונים, יביאו את הנקודות במחלוקת, נלמד אותן בצורה רצינית, ולא עכשיו אנחנו צריכים ללמוד הכול, ואני רואה שברוב הדברים אפשר להגיע להסכמות, ואז נכריע.

עמיר פרץ: יהיה עניין של זמנים.

עמיר פרץ: אתם אומרים ארבעה חודשים, הם אומרים חמש שנים – אנחנו נצטרך להכריע.

עמיר פרץ: לכן אני מציע, כולנו בעד המהלך, לתת להם שבועיים, יבואו בעוד שבועיים, יביאו בפנינו מה המחלוקות שנותרו, ונכריע בהן.

כרמל שאמה-הכהן: תודה.

כרמל שאמה-הכהן: חבר הכנסת וקנין.

יצחק וקנין: רבותיי, הבעיה היחידה שיש לי פה זה הבהילות בפרק הזמן הקצר.

יצחק וקנין: זה לא מקובל עליי בשום פנים.

יצחק וקנין: לא זוכר שאני נתקל במסה כזו, אם לא שאני מתחיל לחשוב, שמישהו רוצה לגזור פה קופון.

יצחק וקנין: אני מבין את הבעיה, שאנחנו בבעיה של תצרוכת חשמל קשה מאוד בקיץ - זה דבר ברור לי, אבל הבהילות הזו, בתוך שלושה חודשים לעשות את כל זה – למה?

יצחק וקנין: למה אירופה לקחה את זה שמונה שנים?

יצחק וקנין: ואני לא איזה אחד שמבין את כל הניואנסים הקטנים, אבל נראה לי שמישהו מנסה לעשות פה קופון.

זאב גרוס: קודם כל, אני יכול להרגיע – לא אנחנו שיושבים פה ולא אף אחד גם מהעולם המסחרי שעוסק בזה, אף אחד לא מנסה לגזור קופונים.

זאב גרוס: אלה אנשים רציניים מאוד.

יצחק וקנין: מה ההשלכות של זה?

יצחק וקנין: הוא אומר שצריך להחליף כבל עד ללוח חשמל.

זאב גרוס: אני מבקש להזכיר – זו לא פעם ראשונה שאנחנו באים עם דרישה לטיפול מעמיק במכשירי חשמל.

זאב גרוס: גם באנו לפה גם עם מקררים, גם עם מזגנים, עם לוחות זמנים קצרים מאוד.

זאב גרוס: בסופו של דבר, אם זו היתה הבעיה, מצאנו את הדרך לפתור את הבעיה.

זאב גרוס: אבל כאן מעלים דברים נוספים.

זאב גרוס: אני חושב שהנושא הזה, דשנו בו.

זאב גרוס: אני יכול להראות, שמבחינת הנתונים שמביאים לנו כאן, יש הבדל בין הנתונים שהאנשים המכובדים מביאים לבין מה שהיצרנים שלהם מביאים.

זאב גרוס: יש פה דבר שמחייב את הציבור במידה מסוימת לשנות את הרגליו.

זאב גרוס: שלא תהיינה אי-הבנות – חיסכון באנרגיה והתייעלות אנרגטית והביטחון האנרגטי של מדינת ישראל כרוך בכך שכולנו, מהראש ועד הזנב, ישנו את ההרגלים.

יוליה שמאלוב-ברקוביץ: מילים כדורבנות.

יצחק וקנין: מסכים לחלוטין.

יצחק וקנין: אבל כשרצו להעלות את מחיר הדלק, אמרתי: לא.

יצחק וקנין: היו אנשים שחשבו שכן.

יצחק וקנין: אמרתי, שלא גוזרים גזירה על הציבור, שהוא לא יכול לעמוד בה.

יצחק וקנין: מישהו חשב שכן.

יצחק וקנין: אני אומר גם פה – אתה גוזר גזירה.

יצחק וקנין: יש משפחות שיש להן בקושי לקנות את הלחם.

יצחק וקנין: אתה רוצה שמחר יקנו את המנורה?

יצחק וקנין: אין להן במהירות לקנות את זה.

יצחק וקנין: תנו את פרק הזמן.

דוד רודיק: עד 60 ואט יש נורות.

יצחק וקנין: מה המחיר של הנורה הזו?

דוד רודיק: שקל.

יצחק וקנין: יותר זולה מהקיימת?

יצחק וקנין: רבותיי, שימו על השולחן את הכול.

יצחק וקנין: היא עולה הרבה יותר, אני שומע.

יצחק וקנין: האם הנורה הזאת- - -

זאב גרוס: נורות הליבון, מתחת ל-60 ואט, אנחנו לא אוסרים את הייבוא שלהן.

אברהם וייץ: אתה חוזר כל הזמן לסעיף א.

כרמל שאמה-הכהן: אתם מוכנים שנאשר היום את קטגוריה 1, ולגבי קטגוריות 2 ו-3, נמשיך בהמשך?

כרמל שאמה-הכהן: אחרת נסגור את הדיון עכשיו.

יוליה שמאלוב-ברקוביץ: אבל תוך כמה זמן?

עטר הלפרין: גם לגבי קטגוריה 1, היה עוד משפט שלא הגעתי אליו – אני חושב שההצעה של חבר הכנסת פרץ, אני משוכנע שבשבועיים נגיע להבנה.

כרמל שאמה-הכהן: אני לא בטוח שלוועדה יש זמן להיפגש בעוד שבועיים.

כרמל שאמה-הכהן: אני יכול להשיג אולי את הסעיף הראשון עכשיו, שזה מאוד חשוב.

כרמל שאמה-הכהן: אני חושב שהחיסכון, הביטחון האנרגטי של ישראל, זה שווה מאמץ של כולם – גם של הציבור, גם של החברות שעוסקות בעניין, כי המצב לא טוב מהרבה בחינות, ואנחנו צריכים להוות דוגמה בהמון דברים בהקשר הזה של חלופות אנרגיה, חיסכון בצריכת אנרגיה, גם משיקולים אסטרטגיים.

יוליה שמאלוב-ברקוביץ: אולי בתקופה מסוימת, אדוני היושב-ראש, אם אנחנו יודעים שתהיה עלות כספית, וצודקים פה האנשים - מה הלחץ, תגידו לי?

כרמל שאמה-הכהן: אין לחץ.

כרמל שאמה-הכהן: יש לחץ לעבור לצורה יותר חסכונית.

יוליה שמאלוב-ברקוביץ: אתה לא דואג לציבור יותר ממני.

כרמל שאמה-הכהן: לא אמרתי.

כרמל שאמה-הכהן: את תצביעי איך שאת חושבת, ואני – איך שאני חושב.

יוליה שמאלוב-ברקוביץ: מה הלחץ?

יוליה שמאלוב-ברקוביץ: הדבר הזה יהיה כרוך בכמה דברים.

יוליה שמאלוב-ברקוביץ: אני רוצה להציע הצעה.

כרמל שאמה-הכהן: בקצרה.

יוליה שמאלוב-ברקוביץ: אם חברת החשמל רוצה לחסוך כסף, והציבור הולך להוציא כסף מכיסו כאחריות שלו, כדי לחסוך לכולנו, יכול להיות שבתקופה מסוימת צריך להוריד את מחירי החשמל.

כרמל שאמה-הכהן: גם אני בעד להוריד את מחירי החשמל.

כרמל שאמה-הכהן: בבקשה.

רז הילמן: הערה שרלוונטית לשתי התקנות הנוספות, וזה מתייחס לתהליך האישור.

כרמל שאמה-הכהן: אנחנו לא מדברים על זה עכשיו.

רז הילמן: זה רלוונטי גם לזאת, כי בעצם תהליך האישור שמדובר עליו פה, זה שכל מוצר שנבדק - כרגע מדובר על נורות; בתקנות הבאות זה יהיה טלוויזיות וגם מוצרים אחרים, מצריך לא רק אישור מכון התקנים אלא גם אישור של משרד התשתיות.

רז הילמן: שלוש התקנות האלה מתייחסות לעשרות-אלפי מוצרים, וזה יטיל על משרד התשתיות בירוקרטיה אדירה.

רז הילמן: אנחנו חושבים שנכון לעשות כמו בתקנות של מכונות הכביסה ומדיחי הכלים, שהמנגנון אומר שבתוך האישור של התקן מוסיפים את האישור של היעילות; לא צריך לדאוג שהמכון לא יעשה את העבודה שלו כמו שצריך, וחבל להטיל על משרד התשתיות את העבודה הזו.

רז הילמן: יש להם הרבה מה להתעסק אתו.

כרמל שאמה-הכהן: זה המשרד יחווה את דעתו.

רז הילמן: אם אנחנו מתקדמים עם ההקראה, חשוב להתייחס לזה.

רז הילמן: יש עוד נקודה שכן קשורה לקטגוריה הראשונה, שהם לא הזכירו עדיין.

כרמל שאמה-הכהן: נא להתחיל להקריא את התקנות.

ניר ימין: נציגי המשרד יקריאו.

ניר ימין: אני רוצה לציין, שאם כותבים במפורש: או C לפי התקן, התקנות, מאחר שהמשרד לא התחיל להקריא אותן, עוד לא שמענו, אבל התקנות מפנות לחמישה סוגים של תקנים.

ניר ימין: ממה שהועבר לוועדה, בחלק יש התייחסות ל-C, בחלק מהתקנים אני- - -

זאב גרוס: יתייחס לתקן ספציפי.

שבתי אלבוחר: לגבי התייחסות ל-C, כפי ששמענו מנציג משרד המשפטים, ההתייחסות זה לנוסחת הבדיקה.

ניר ימין: ברור, אבל היא קשורה לכל אחד מהתקנים?

דוד רודיק: הרלוונטיות.

דוד רודיק: יש שני תקנים לנורות להט.

ניר ימין: זה הדבר היחיד שרלוונטי?

דוד רודיק: כן.

כרמל שאמה-הכהן: בבקשה, נא להקריא.

שבתי אלבוחר: תקנות מקורות אנרגיה (יעילות אנרגטית מזערית לנורה חשמלית לתאורת פנים במבנים), התשע"א-2011.

שבתי אלבוחר: בתוקף סמכותי לפי סעיף 3 לחוק מקורות אנרגיה, התש"ן-1989 (להלן – החוק) ובאישור ועדת הכלכלה של הכנסת אני מתקין תקנות אלו: בתקנות אלו – הגדרות – מכון תקנים – מכון כמשמעותו בסעיף 2 לחוק התקנים, התשי"ג-1953, להלן חוק התקנים.

שבתי אלבוחר: מעבדה מאושרת – כמשמעותה בסעיף 12 לחוק התקנים.

שבתי אלבוחר: נורה חשמלית – נורה שהיא אחת מאלה, כמשמעותן בתקן: (1) נורת להט מטונגסטן; (2) נורת הלוגן מטונגסטן; (3) שפופרת פלואורסצנטיות; (4) שפופרת פלואורנית בעלת כיפה אחת; (5) שפופרת פלוארנית בעלות כיפה אחת עם נטל עצמי; "תקן" – אחד מאלה לפי העניין, וכתוקפו מזמן לזמן לפי חוק מכון התקנים, שעותק שלו מופקד לעיון הציבור במשרדי מכון התקנים הישראלי, והפניה אליו מצויה באתר האינטרנט של משרד התשתיות הלאומיות שכתובתו: www.mni.gov.il ; בהיעדר הפניה כאמור, לא יהיה תוקף לתקן לעניין תקנות אלה – (1) לנורת להט – תקן ישראלי ת"י 60432 חלק 1 "נורות להט – דרישות בטיחות: נורות להט טונגסטן למטרות תאורה כלליות – לשימוש ביתי ולשימוש דומה"; (2) לנורת הלוגן – תקן ישראלי ת"י 60432 חלק 2 "נורות להט – דרישות בטיחות: נורות הלוגן טונגסטן למטרות תאורה כלליות – לשימוש ביתי ולשימוש דומה"; (3) שפופרת פלואורסצנטיות – תקן ישראלי ת"י 520 "שפופרות פלורוצנטיות לשימוש כללי"; (4) שפופרת פלואורסצנטיות בעלות כיפה אחת – תקן ישראלי ת"י 520 חלק 2 "נורות פלואורניות בעלות כיפה אחת: דרישות בטיחות ודרישות פעולה"; (5) שפופרת פלואורניות בעלות כיפה אחת עם נטל עצמי – תקן ישראלי ת"י 60968 "נורות בעלות נטל עצמי לשימושי תאורה כלליים – דרישות בטיחות".

כרמל שאמה-הכהן: בסעיף 1, מאחר שאנחנו לא מתייחסים לשפופרת פלורוסנטיות ושפופרת פלואורונית, אנו צריכים להוריד מההגדרה של נורה חשמלית – אחרת הן יהיו אסורות בייבוא, את (3), (4) ו-(5).

כרמל שאמה-הכהן: אז מוחקים אותן מהגדרת נורה חשמלית.

כרמל שאמה-הכהן: בתקן - אין בעיה, כל עוד הן לא בהגדרה של נורה חשמלית.

כרמל שאמה-הכהן: בפעם הבאה שתבואו, תצטרכו להוסיף את הקטגוריות האלה, אם נחליט לאשר אותן.

ניר ימין: אז גם בהגדרה "נורה חשמלית" וגם ב-(3) עד (5) בהגדרת תקן?

כרמל שאמה-הכהן: לא; רק בנורה חשמלית.

כרמל שאמה-הכהן: רוצים להוריד גם בתקן?

כרמל שאמה-הכהן: תורידו גם בתקן.

כרמל שאמה-הכהן: אנחנו מורידים.

כרמל שאמה-הכהן: חוץ מזה, הערות?

כרמל שאמה-הכהן: בבקשה.

גרישה דייטש: חסרה הגדרה של הממונה.

כרמל שאמה-הכהן: זה הגדרה בחוק.

כרמל שאמה-הכהן: בבקשה.

ניר ימין: שתי הערות, בבקשה.

ניר ימין: ההערות נובעות גם מההפניה לתקן ולחוק התקנים וגם אחר כך בסעיף 2.

ניר ימין: אל"ף, הערה טכנית – אני חושב שכדאי שהמשרד, מהתקנים שהועברו לעיוננו, מה שאני ראיתי, למשל, לגבי תקן ישראלי 60432, השם שלו לא זהה לתקן שהועבר לעיוננו – זה לא בדיוק מה שכתוב פה.

כרמל שאמה-הכהן: תעשו התאמות נוסח.

ניר ימין: טוב.

ניר ימין: ויש שתי סוגיות שנוגעות לתקנים, שביקשה ממני המשנה ליועץ המשפטי לכנסת והיועצת המשפטית לוועדה להתייחס אליהן, הן הערות רוחביות, אך חשוב שהוועדה תשמע אותן גם בהקשר הזה.

ניר ימין: הערה אחת נוגעת לפרסום של התקנים.

ניר ימין: התקנים של מכון התקנים, מאחר שהיא הסוגייה של זכות יוצרים, לא ניכנס אליה כרגע, לא מפורסמים באופן חופשי, אלא צריך לשלם כדי לצפות בהם או לרכוש אותם- - -

דוד רודיק: בספרייה.

ניר ימין: או לעיין במשרדים או לרכוש אותם דרך האינטרנט.

ניר ימין: גם בספרייה אי-אפשר לצלם את זה ולקחת הביתה.

דוד רודיק: לא צריך לקחת הביתה.

ניר ימין: זה נמצא בהליך משפטי, שאנו מבינים שיש כוונה להגיש עמדת יועץ משפטי לממשלה בערעור לעליון.

ניר ימין: בהקשר של התקנות האלה, מאחר שלא מדובר באנשים ספציפיים שאמורים לעמוד בתקן הזה, אלא מדובר בשיטות בדיקה שמכון התקנים אמור לפעול לפיהן – שיטות הבדיה מצוינות בתקן, אנו חושבים שזה פחות בעייתי.

ניר ימין: אם הוסיפו את האפשרות להתייחס לדרגה C, כמו שהוחלט עליה בוועדה לפי התקן, ואז כן צריך להפנות לתקן – אם זה היה התנאי במקום הנוסחה הקיימת כיום, מאותה סיבה היינו חושבים שיכולה להיות עם זה בעיה, אבל אם מדובר בתנאי חלופי, אנחנו חושבים שהבעיה הזו נעלמת.

ניר ימין: העניין השני הוא היחס בין תקנות שמעגנות באופן מחייב תקנים מסוימים שלא באמצעות המנגנון של חוק התקנים.

ניר ימין: אנו מכירים את העמדה של משרד המשפטים – דיברתי עם עו"ד הראל בעניין הזה.

ניר ימין: יכול להיות שנקיים פגישה בנושא הזה בפגרה, אבל המשנה ליועץ המשפטי לכנסת ביקשה ממני להביא את זה גם בפניכם.

כרמל שאמה-הכהן: תודה.

כרמל שאמה-הכהן: אנו מצביעים על תקנה 1, לרבות המחיקות של (3), (4), (5) בשתי ההגדרות.

לאה ורון: חברת הכנסת שמאלוב-ברקוביץ מצביעה במקום חבר הכנסת חמד עמאר; חבר הכנסת דב חנין מצביע במקום דני דנון, שהרי חד"ש יושבת על המקום של הליכוד.

כרמל שאמה-הכהן: טוב.

כרמל שאמה-הכהן: מצביעים על סעיף ההגדרות.

כרמל שאמה-הכהן: מי בעד?

כרמל שאמה-הכהן: מי נגד?

כרמל שאמה-הכהן: הצבעה בעד – פה אחד הסעיף אושר.

כרמל שאמה-הכהן: פה אחד.

כרמל שאמה-הכהן: בבקשה, להקריא סעיף 2.

שבתי אלבוחר: חובה לעמוד ביעילות אנרגטית.

שבתי אלבוחר: לא ייבא אדם, לא ייצר לשימוש בארץ, לא ימכור ולא ישווק נורה חשמלית אלא אם כן - (1) מכון התקנים או מעבדה מאושרת בדקו בהתאם לתקן את היעילות האנרגטית של הנורה החשמלית; (2) הממונה קבע בהתאם לבדיקה לפי פסקה (1) כי היעילות האנרגטית של הנורה החשמלית היא כמפורט בתוספת לפחות.

כרמל שאמה-הכהן: הערות.

רז הילמן: הייתי מבקש שסעיף קטן (2) יהיה: לפי תוצאות הבדיקה, היעילות האנרגטית של הנורה החשמלית היא כמפורט בתוספת לפחות – במקום להעביר את זה שוב למשרד התשתיות, ולהטיל עליו בירוקרטיה אדירה.

שבתי אלבוחר: זה לא כפי שהוא אומר.

שבתי אלבוחר: יש צורך אחד, כלומר האישור ניתן על-ידי משרד התשתיות הלאומיות.

שבתי אלבוחר: היבואנים מביאים את הנורה למעבדה מאושרת כדי שהמעבדה תוכל לבדוק, אבל בסופו של דבר אין ההליך מוכר בירוקרטי.

שבתי אלבוחר: התוצאות של הבדיקה מגיעות למשרד התשתיות הלאומיות, פותחים את התקנות, בודקים, אם כן זה עומד, ואם כן, אנחנו מאשרים.

יוליה שמאלוב-ברקוביץ: כלומר אתם לא רוצים אף אחד על הראש?

רז הילמן: זה ממש לא נכון.

רז הילמן: זה נשמע מאוד פשוט כשבודקים מוצר אחד, אבל כשמדברים עכשיו על עשרות-אלפי מוצרים בתקנות האלה ובתקנות הנוספות שיאושרו עוד מעט- - -

כרמל שאמה-הכהן: אתם ערוכים לבדוק את כל המוצרים?

יצחק וקנין: משלמים עבור הבדיקה הזאת.

לאה ורון: בתקנות בנושא יעילות אנרגטית בעבר, דרשתם בדיקה גם אצלכם?

זאב גרוס: בטח.

זאב גרוס: הם מנפיקים את הדוח, ועל סמך הדוח אנחנו מאשרים.

כרמל שאמה-הכהן: טוב.

עמיר פרץ: מכון התקנים ערוך?

צבי אגוזי: מכון התקנים ערוך לביצוע הבדיקות, ויכול גם לקחת על עצמו, אם תרצו, את הנושא של ניהול הבקרה אחרי הנושא הזה.

רז הילמן: אני לא מבין את הסיבה- - -

כרמל שאמה-הכהן: הבנו את הנקודה.

ניר ימין: אדוני, בתקנה 2 יש גם העניין של מוכר ומשווק, שהוועדה התחילה לדון בו קודם לכן; האיסור הוא לא רק לייבא או לייצר אלא גם למכור או לשווק.

ניר ימין: שאלה אחת היא לעניין המלאים, האם באמת מוכרים או משווקים, סוחרים "פשוטים" יכולים להיפטר מהמלאי שלהם בתוך ארבעה חודשים – זו תקנה 4.

כרמל שאמה-הכהן: הם יכולים.

יוליה שמאלוב-ברקוביץ: אדוני היושב-ראש, ארבעה חודשים לגמור את המלאים?

יצחק וקנין: רבותיי, אתם יודעים, היה לנו את זה בבקבוקי המחזור.

יצחק וקנין: הארכנו, כי אמרנו שיישאר מלאי.

כרמל שאמה-הכהן: נגיע לסעיף 4, הוא סעיף התחילה.

יצחק וקנין: לא צריך להתחשב בהם?

יצחק וקנין: אני שואל שאלה.

יצחק וקנין: אם יענו לי תשובה שתניח את דעתי, אצביע אתך.

יצחק וקנין: אני לא רובוט של מישהו.

כרמל שאמה-הכהן: אם יבואו עכשיו בארבעת החודשים האלה אין סוף מנורות בזבזניות, ויאגרו אותן בישראל?

עמיר פרץ: אני לא הולך להוסיף לו חמש שנים.

כרמל שאמה-הכהן: אתה רוצה לומר, שמי שמוכר, מוכר.

יצחק וקנין: אני מוכן שתהיה הגבלה לגבי הייבוא, בזמן הזה.

כרמל שאמה-הכהן: ממחר?

יצחק וקנין: הבעיה שלי, אם ספק מסוים נשאר עם המלאי הזה.

יצחק וקנין: מה הוא יעשה אתו?

יצחק וקנין: אסור לו למכור.

יצחק וקנין: אם הוא ייתפס, ישלם קנס.

דב חנין: אם הייבוא מסתיים עוד חודש, אפשר להאריך קצת.

כרמל שאמה-הכהן: בדיוק.

כרמל שאמה-הכהן: אם אתה סוגר את הפקק הראשי, אין לי בעיה שאחרי זה כל השאר יזרום- - -

עטר הלפרין: יש משלוחים בדרך.

עמיר פרץ: ארבעה חודשים לגבי היבואנים זה סביר.

עמיר פרץ: לגבי מחזיקי המלאי – ניתן להם עוד חצי שנה.

כרמל שאמה-הכהן: נגיע לסעיף 4.

רז הילמן: לא שמעתי פה התנגדות של משרד התשתיות, ומכון התקנים אומר שהוא מוכן לקחת עליו- - -

כרמל שאמה-הכהן: אני כן שמעתי.

רז הילמן: הוא רק אמר שיש לו פתרון, הוא לא אמר שהוא מתנגד.

רז הילמן: אני חושב שכדאי לו לשקול שוב.

עדנה הראל: הפרוצדורה שבתקנה 2 מניחה את מה שכפי שהוצג לנו, שהשלב השני של הבדיקה אינו כלול בתוך התקן; הוא שלב על אודות תוצאות- - -

כרמל שאמה-הכהן: את מוכנה לשנות את זה או לא?

עדנה הראל: ניסיתי לענות לך.

עדנה הראל: זו תשובה מורכבת, כי ייתכן שהבנה עובדתית שלנו היתה לא נכונה.

עדנה הראל: אם ההבנה העובדתית הנכונה היא שתוצאות הבדיקה של מכון התקנים מחייבים בחינה כדי לדעת אם זה עומד בנוסחה, זה לא נמצא בסמכות של מכון התקנים, לפי החוק.

עדנה הראל: אם התוצאה של בדיקת התקן בעצמה מעידה על עצמה, אם זה עומד בנוסחה או לא, אפשר, מבחינתי, לוותר על בדיקה נוספת, ולכן, כיוון שההבנה העובדתית שלנו היתה לעניין הראשון, אמרנו שאי-אפשר שזה ייעשה על-ידי מכון התקנים.

כרמל שאמה-הכהן: משרד התשתיות.

זאב גרוס: בסדר.

זאב גרוס: אפשר לוותר.

עדנה הראל: אבל אז מה שמכון התקנים קובע הוא עמידה בתקן, נקודה, והיבואן הוא זה שלפי התוצאה של מידת העמידה בנוסחה היא חלק מהתשובה שניתנת על-ידי המכון באופן אוטומטי?

צבי אגוזי: כן, אנחנו נעשה את המדידה.

זאב גרוס: הטיפול בטפסים יהיה מה שיאפשר את הבדיקה מול הנוסחה, ואם הדבר הזה עושה "וי", נחייב את האישור הזה בצו - - - חופשי.

זאב גרוס: אם יעבור – יעבור.

עדנה הראל: כלומר הבדיקה הזו היא חלק ממה שקבוע היום בתקן.

עדנה הראל: אם כן, כתוצאה, זה יכול להיות בסמכות מכון התקנים.

עדנה הראל: אם זה בדיקה נוספת על מה שקבוע בתקן, זה לא בסמכות, לפי חוק התקנים.

צבי אגוזי: הבדיקה נמצאת בתקן, והמכון יוכל לקבוע.

כרמל שאמה-הכהן: יש הסכמה לגבי הוויתור?

כרמל שאמה-הכהן: טוב.

ניר ימין: אם אנחנו מוותרים על העניין של תביעת הממונה מטעם משרד התשתיות, אם אני יצרן, יבואן, מוכר או משווק, אני צריך לתקן, לראות אותו ולבדוק שהנוסחה תואמת?

עדנה הראל: אתה צריך למסור לבדיקה ולקבל תעודה- - -

ניר ימין: אבל מוכר או משווק לא מוסר לבדיקה.

עדנה הראל: אז אתה עושה אחת משתיים – או אתה מוסר; כמוכר או משווק את מקבל דגם ולוקח אותו, או אתה מבקש מהיבואן את תעודת הבדיקה שלו.

ניר ימין: אבל בכל מקרה אנחנו לא מדברים על שיטת בדיקה כמו שהיתה קודם, אלא אני הולך לתקן- - -

עדנה הראל: לא.

עדנה הראל: אתה הולך למעבדה, או שאתה מבקש ממישהו אחר את תוצאות המעבדה.

עדנה הראל: אתה לא יודע לבדוק את זה בעצמך.

שבתי אלבוחר: זה ידוע וגלוי לכולם כיצד בודקים, ובמה הנורה צריכה לעמוד.

כרמל שאמה-הכהן: אנחנו מצביעים על סעיף 2, ומוחקים את סעיף (2) קטן.

עדנה הראל: צריך אז לתקן את הנוסח של 1, שתבוטא על-ידי תוצאת בדיקת העמידה בתקן גם העמידה- - -

כרמל שאמה-הכהן: אנחנו מסמיכים את היועץ המשפטי לעשות את ההתאמה הזאת בסעיף 1 שכבר אישרנו.

ניר ימין: לגבי המוכר או משווק, הנקודה השנייה שביקשתי להתייחס אליה, היא האם מוכרים או משווקים, וזה נוגע לכל שלושת הסטים של התקנות שהוועדה תדון בהם היום, האם באמת יש להם אפשרות לדעת באופן אפקטיבי, האם היצרן או היבואן עמד בזה?

ניר ימין: התייחסה לזה עו"ד הראל.

עדנה הראל: אני רוצה להתייחס יותר במפורט.

עדנה הראל: גם לפי חוק התקנים מקום שתקן הוא תקן רשמי ומחייב, לפי הכרזת שר התמ"ת, לפי חוק התקנים, החיוב חל גם על מוכרים ומשווקים.

עדנה הראל: הם נתקלים בבעיה הזו שמעורר עו"ד ימין, גם כשהם רוצים לשווק כיסאות בטיחות לרכב, שיש עליהם תקן רשמי, או כל מיני מוצרים אחרים, שיש עליהם תקן רשמי.

עדנה הראל: היכולת שלהם לקבל מהיבואן תעודת בדיקה או למסור דגם שקיבלו מהיבואן לצורך בדיקה כדי לקחת על אחריותם, קיימת גם פה באותה מידה.

עדנה הראל: העובדה שמקור החיוב פה הוא מחוק אחר ולא מחוק התקנים, לא משנה מהיכולת של המוכר או משווק לעמוד בזה, ולא מקשה עליו יותר.

כרמל שאמה-הכהן: מכון התקנים.

צבי אגוזי: נדמה לי שאסור למחוק פה לגמרי את סעיף (2), כי התקן מגדיר את הרמות; הוא לא אומר איזו רמה מותר, ואיזו רמה אסור.

צבי אגוזי: פה חייבת להיות הדרישה, שזה יהיה לפחות C.

כרמל שאמה-הכהן: אז אין הסכמה על מחיקת סעיף (2).

עדנה הראל: לכן אמרתי שצריך לתקן את הנוסח בהתאמה, כך שיבוא לידי ביטוי בסעיף נפרד, שהאיסור הנורמטיבי הוא איסור על מכירה או שיווק בנורמות כאלה ואחרות, ואסור למכור או לשווק, אלא אם כן היבואן מחזיק ביד דבר שמעיד שזה עומד בנוסחה הזאת.

כרמל שאמה-הכהן: אתם רגועים עם זה?

זאב גרוס: כן.

עדנה הראל: אני מודה שזה עניין עובדתי.

כרמל שאמה-הכהן: טוב.

כרמל שאמה-הכהן: כשהם רגועים, גם אני רגוע.

כרמל שאמה-הכהן: אנו מצביעים על סעיף 2(1).

כרמל שאמה-הכהן: 2(2) נמחק.

כרמל שאמה-הכהן: אנו מסמיכים את הייעוץ המשפטי לבצע את ההתאמה בגין השינוי הזה בסעיף ההגדרות.

ניר ימין: הם יעבירו לנו נוסח.

כרמל שאמה-הכהן: מי בעד?

כרמל שאמה-הכהן: הצבעה בעד – פה אחד אושר.

כרמל שאמה-הכהן: אושר פה אחד.

כרמל שאמה-הכהן: סעיף 3, נא להקריא, בבקשה.

שבתי אלבוחר: העברת מידע לממונה.

שבתי אלבוחר: היצרן או היבואן ימסור לממונה מידע על היעילות האנרגטית של נורה חשמלית שייבא או ייצר לפי דרישת הממונה.

כרמל שאמה-הכהן: הערות לסעיף 3? אין.

כרמל שאמה-הכהן: מי בעד סעיף 3?

כרמל שאמה-הכהן: הצבעה בעד – פה אחד אושר.

כרמל שאמה-הכהן: אושר פה אחד.

כרמל שאמה-הכהן: סעיף 4, סעיף תחילה.

שבתי אלבוחר: תחילתן של תקנות אלה ארבעה חודשים מיום פרסומן.

כרמל שאמה-הכהן: הערות.

עמיר פרץ: אני מציע שנעשה הבחנה בין היבואנים למשווקים.

עמיר פרץ: ליבואנים ניתן ארבעה חודשים, ולמשווקים – אני חושב שנה; ירצו פחות – פחות.

יצחק וקנין: נאפשר להם להיפטר מהמלאי.

שבתי אלבוחר: זה מקובל עלינו.

כרמל שאמה-הכהן: ארבעה חודשים ליבואן, שנה למשווק וליצרן?

כרמל שאמה-הכהן: שמונה חודשים?

זאב גרוס: עד 31 בדצמבר.

יצחק וקנין: שנה סוגרת את כל המעגל.

זאב גרוס: עם כל ההגינות, אני אשים את הדבר הזה לפתחי היבואנים.

זאב גרוס: האם יש אפשרות לצמצם את הדרישה של הייבוא מארבעה חודשים?

עטר הלפרין: כן, כי תהליך של הזמנה מספקים גדולים לוקח מספר חודשים.

כרמל שאמה-הכהן: ארבעה חודשים ליבואן ויצרן, ומוכר ומשווק – עד 31 בדצמבר, כלומר מ-1.1.12 הנורות האלה הופכות להיות לא חוקיות בישראל בכל מובן.

כרמל שאמה-הכהן: אנו מצביעים על סעיף 4, סעיף התחילה, כפי ההצעות שחברי הוועדה דאגו לשנות.

כרמל שאמה-הכהן: אנו מצביעים על יבואן – נשאר כהצעת המשרד; לגבי מוכר ומשווק – עד 31.

כרמל שאמה-הכהן: 12.11 – זה היום האחרון שיהיה מותר בישראל למכור את הנורות שתכף נגדיר.

יוליה שמאלוב-ברקוביץ: נתת פחות משנה.

כרמל שאמה-הכהן: נתנו תאריך עגול.

כרמל שאמה-הכהן: אנחנו רוצים לפתוח את שנת 2012 בצורה חסכונית.

כרמל שאמה-הכהן: מי בעד?

כרמל שאמה-הכהן: הצבעה בעד – פה אחד אושר.

כרמל שאמה-הכהן: אושר פה אחד.

כרמל שאמה-הכהן: תוספת תקנה 2 – אנחנו מוחקים את שתי הקטגוריות הנוספות, נשארים עם קטגוריה 1.

כרמל שאמה-הכהן: איך אנחנו מוסיפים את C?

שבתי אלבוחר: נתייעץ במשרד, איך לכתוב את האות C.

דב חנין: מה המשמעות האנרגטית?

כרמל שאמה-הכהן: זה קטגוריות שנדון בהן.

דב חנין: מתי נדון?

כרמל שאמה-הכהן: הם יעשו ביניהם עוד דין ודברים, ואתה רואה שהוועדה מאוד נחושה להעביר את התקנות האלה במהרה.

כרמל שאמה-הכהן: איך אנחנו עושים כדי שנצביע בלב שקט?

שבתי אלבוחר: לגבי C, אפשר לכתוב בסוגריים: דרגת C, לפי תקן, ולכתוב את המספר הרלוונטי.

עדנה הראל: זה חלופי.

כרמל שאמה-הכהן: או דרגה C לפי התקן.

כרמל שאמה-הכהן: טוב.

צבי אגוזי: או לפחות דרגה C.

כרמל שאמה-הכהן: טוב.

כרמל שאמה-הכהן: אנו מצביעים על התוספת, על סוג נורה, נורת ליבון ונורת הלוגן בהספק העולה על 60 ואט, ומצביעים על הקריטריון ליעילות אנרגטית, כפי שרשום כאן, בתוספת המשפט: או לפחות דרגה C, לפי התקן.

ניר ימין: מדברים על נורות הלוגן, כמובן, ואו לפחות דרגת C בהתאם לתקן 60(4)(3)(2).

קריאה: לפי התקן, לא צריכים להזכיר את המספר.

כרמל שאמה-הכהן: מי בעד?

כרמל שאמה-הכהן: הצבעה בעד – פה אחד אושר.

כרמל שאמה-הכהן: אושר פה אחד.

כרמל שאמה-הכהן: עשינו פה היום בשורה אנרגטית של חיסכון אנרגטי למדינת ישראל ואזרחי ישראל - צעד ראשון במסע ארוך.

כרמל שאמה-הכהן: תודה רבה, הישיבה נעולה.